**TEZĂ CU SUBIECT UNIC LA LIMBA ȘI LITERATURA ROMÂNĂ**

**SEMESTRUL I, CLASA a VIII-a**

**04 decembrie 2014**

**Toate subiectele sunt obligatorii. Se acordă 10 puncte din oficiu.**

**Timpul de lucru efectiv este de 120 de minute.**

**Subiectul I ( 42 de puncte)**

Citeşte cu atenţie textul următor:

|  |  |
| --- | --- |
| „Murmur lung de streşini, risipite şoapte  Cresc de pretutindeni şi se pierd în noapte.  Rareori prin storuri o lumină scapă  De-mi aprinde-n cale reci oglinzi de apă  Şi-mi trimite-n faţă raza ei răsfrântă…  Ploaia bate-n geamuri, streşinile cântă.  Dar treptat, cu larmă potolită scade  Cântecul acestui tremur de cascade.  Tot mai des în preajmă umbre vii răsar,  Ploaia peste case pică tot mai rar  Şi-n grămezi de neguri apele se strâng…  Lumea-ntreagă doarme, streşinile plâng.  Până când o rază de argint în zare,  Lămurind pe boltă straturi de ninsoare,  Lin desface umbra şi de crengi anină  Scânteieri albastre, boabe de lumină. | Iar acum din taina cerului deschis,  Peste firea mută cad lumini de vis  Şi-n troiene albe norii se desfac…  Dar când iese luna, streşinile tac.  Dormi, iubire dulce!…  Numai eu întârziu, singur pe cărare,  Farmecul acestei clipe călătoare…  Gândurile mele vin să te deştepte,  Din pridvorul tainic să cobori pe trepte.  Să cobori în toamna limpede şi rece  Şi, visând cu mine clipa care trece,  Să-mi sporeşti tristeţea ceasului târziu  Când, străin de tine, sufletu-mi pustiu  Va porni zadarnic, rătăcind pe drum,  Să sărute urma paşilor de-acum. ”  („***Noapte de toamnă***”[de George Topârceanu](http://www.povesti-pentru-copii.com/poezii-pentru-copii/george-toparceanu.html)) |

1. **(30 de puncte)**

**Scrie, pe foaia de examen, răspunsul pentru fiecare dintre cerinţele de mai jos:**

1. Transcrie din text câte un cuvânt format prin derivare, prin compunere şi prin conversiune.**6puncte**
2. Scrie câte un sinonim pentru cuvintele: ***scânteieri, lin, anină*** . **6 puncte**
3. Transcrie din text o imagine auditivă și o imagine vizuală. **6 puncte**
4. Selectează şi numeşte două figuri de stil diferite din a doua strofă.  **6 puncte**
5. Explică rolul virgulei în versul ***„Dormi, iubire dulce!...”* 6 puncte**

**B.( 12 puncte)** Redactează o compunere de 150 – 250 de cuvinte în care să argumentezi că poezia „Noapte de toamnă” [de George Topârceanu](http://www.povesti-pentru-copii.com/poezii-pentru-copii/george-toparceanu.html) este o operă lirică.

În compunerea ta, trebuie:

* să evidenţiezi, valorificând textul dat, cel puţin două trăsături ale operei lirice; **4 puncte**
* să-ţi susţii opinia despre mesajul poeziei, prin raportarea la două imagini/procedee artistice prezente în text **4 puncte**
* să ai un conţinut adecvat cerinţei; **2 puncte**
* să respecți precizarea referitoare la numărul de cuvinte. **2 puncte**

**Subiectul al II-lea ( 36 de puncte)**

**Citeşte cu atenţie textul:**

*Tradiţiile şi credinţele din perioada marii sărbători a Paştelui practicate în satele oltene sunt respectate cu sfinţenie, an de an. Obiceiul care deschide seria este cel din Duminica Floriilor, atunci când se aduc acasă ramuri de salcie sfinţite la biserică şi se păstrează tot anul la icoană. Potrivit tradiţiei, ramurile de salcie sunt simbol al fertilităţii şi al renaşterii vegetaţiei de primăvară şi se folosesc în momentele de cumpănă cum sunt boala, seceta şi inundaţiile.*

*Timpul a trecut, dar oltenii nu au uitat nici de obiceiurile din Joia Mare, mai ales de pomana morţilor din această zi. Bătrânii spun că se deschid mormintele, iar spiritele celor morţi vin la familiile lor şi petrec Paştele cu cei vii, unde rămân până la Rusalii. Se mai crede că vin „joimăriţele” şi verifică dacă femeile şi fetele şi-au întors cânepa. Obiceiul a supravieţuit în satul Izbiceni, sub forma colindului „Câlţii, mâţii”.*

(Mihaela Iancu, ***Obiceiuri şi tradiţii olteneşti de Paşti***, în ziarul ***Adevărul***)

**A. Scrie, pe foaia de examen, răspunsul pentru fiecare dintre cerinţele de mai jos:**

1. Formulează câte un enunţ în care să precizezi următoarele aspecte din textul dat:

- care este semnificaţia ramurilor de salcie;

- ce verifică „joimăriţele” **4 puncte**

2. Scrie titlul articolului din care este extras fragmentul şi denumirea publicaţiei în care acesta a apărut. **4 puncte**

3. Menţionează ce parte de vorbire este fiecare dintre cuvintele subliniate din secvenţa:

*Obiceiul care deschide seria este cel din Duminica Floriilor, atunci când se aduc acasă ramuri de salcie sfinţite la biserică şi se păstrează tot anul la icoană.*  **4 puncte**

4. Precizează funcţia sintactică a cuvintelor subliniate din secvenţa: *(...) iar spiritele celor morţi vin la familiile lor şi petrec Paştele cu cei vii, unde rămân până la Rusalii.*

**4 puncte**

5. Transcrie o propoziţie principală şi o propoziţie subordonată :

*Se mai crede că vin „joimăriţele” şi verifică dacă femeile şi fetele şi-au întors cânepa.*

**4 puncte**

6. Construieşte o frază alcătuită din două propoziţii în care să existe o propoziţie subordonată predicativă, introdusă prin conjuncţia *să.*  **4 puncte**

**B.** Redactează o compunere de 80-150 de cuvinte (10-15 rânduri), în care să descrii un obicei legat de o sărbătoare la care ai participat (Paşte, Crăciun, Bobotează, Anul Nou etc.) sau de o împrejurare excepţională (nuntă, botez etc.). **12 puncte**

În compunerea ta, trebuie:

– să oferi informaţii despre locul şi timpul desfăşurării acestei sărbători;

– să prezinţi, pe scurt, desfăşurarea obiceiului la care ai participat;

– să ai o structură adecvată tipului de text şi cerinţei formulate;

– să respecţi limitele de spaţiu indicate.

**Notă!** Respectarea, în lucrare, a ordinii cerinţelor nu este obligatorie.

**Vei primi 12 puncte pentru redactarea întregii lucrări** (unitatea compoziţiei – 1p; coerenţa textului – 2p; registrul de comunicare, stilul şi vocabularul adecvate conţinutului – 2p; ortografia – 3p; punctuaţia – 2p; aşezarea corectă în pagină, lizibilitatea – 2p)

**TEZĂ CU SUBIECT UNIC LA LIMBA ȘI LITERATURA ROMÂNĂ**

**SEMESTRUL I, CLASA a VIII-a**

**04 decembrie 2014**

**BAREM DE CORECTARE ȘI NOTARE**

• **Se punctează oricare alte formulări/modalități de rezolvare corectă a cerințelor.**

• **Nu se acordă punctaje intermediare, altele decât cele precizate explicit prin barem. Nu se acordă fracțiuni de punct.**

• **Se acordă 10 puncte din oficiu. Nota finală se calculează prin împărțirea la 10 a punctajului total acordat pentru lucrare.**

**SUBIECTUL I (42 de puncte)**

**A.**1**. *câte 2 puncte*** pentru fiecare cuvânt indicat corect ( de exemplu: *călătoare, tainic, tristeţea, desface* – derivare; *rareori, numai* – compunere; *risipite, potolită , acestui, deschis, acestei, mele*, *lin* – conversiune) 3**x2p=6puncte**

2. ***câte 2 puncte*** pentru fiecare sinonim găsit (de exemplu: ***scânteieri=sclipiri, lin=încet, agale, anină=agață***) **3x2p=6 puncte**

3**. *câte 3 puncte*** pentru identificarea unei imagini auditive(de exemplu: *Murmur lung de streşini*, *risipite şoapte; Ploaia bate-n geamuri, streşinile cântă* etc. ), respectiv, a unei imagini vizuale (de exemplu: *Rareori prin storuri o lumină scapă*; *cad lumini de vis* etc.) **2x3p=6puncte**

4**. *câte 3 puncte*** pentru fiecare figură de stil numită (de exemplu: *streşinile cântă* =personificare; *Cântecul acestui tremur de cascade*, *umbre vii* = metafore; *umbre vii* = epitet); pentru simpla transcriere a sintagmei se acordă ***câte 1 punct***. **2x3p=6 puncte**

5**.** izolează substantivul/construcția în cazul vocativ „dulce iubire” de restul enunţului **6 puncte**

**B** – ***câte 2 puncte*** pentru prezentarea oricăror două caracteristici ale operei lirice, prin raportare la fragmentul dat ; **2x2p=4 puncte**

− evidenţierea completă a rolului mijloacelor artistice în sugerarea sentimentelor, aşa cum apar în text – **4p**/ ilustrare parţial adecvată – **2p** **4 puncte**

− redactarea unui conţinut adecvat cerinţei formulate (claritatea şi coerenţa ideilor; echilibru între componente; dispunerea paragrafelor) **2p**/conţinut parţial adecvat **1p** **2 puncte**

– respectarea limitei minime de spaţiu indicate **2 puncte**

**SUBIECTUL al II-lea (36 de puncte)**

**A.** 1. ***câte 2 puncte*** pentru formularea corectă a celor două enunţuri cerute (de exemplu: *Ramurile de salcie sunt simbol al fertilităţii şi al renaşterii vegetaţiei de primăvară*; *„Joimăriţele” verifică dacă femeile şi fetele şi-au întors cânepa*) **2x2p=4 puncte**

2. ***câte 2 puncte*** pentru scrierea titlului articolului şi pentru denumirea publicaţiei în care acesta a apărut **2x2p=4 puncte**

3. ***câte 1 punct*** pentru numirea fiecărei părţi de vorbire (*care* – pronume relativ; *când –*adverb relativ; *şi –*conjuncţie coordonatoare (copulativă); *icoană* – substantiv comun) **1x4p=4 puncte**

4. ***câte 2 puncte*** pentru precizarea fiecărei funcţii sintactice (*lor –* atribut pronominal genitival; *rămân* – predicat verbal)  **2x2p=4 puncte**

5. ***câte 1 punct*** pentru transcrierea a două propoziții diferite din text (de exemplu: „*Se mai crede”, „şi verifică”*, respectiv „*că vin „joimăriţele”, „dacă femeile şi fetele şi-au întors cânepa*”)

**2x1p=2 puncte**

***câte 1 punct*** pentru precizarea felului fiecărei propoziţii transcrise: principală/ subordonată

**2x1p=2 puncte**

6. ***1 punct*** pentru construirea unei fraze alcătuite din două propoziţii;

***1 punct*** pentru folosirea conjuncției „să”;

***2 puncte*** pentru construirea propoziţiei subordonate indicate **1+1+2=3 puncte**

**B**. – precizarea informaţiilor despre locul şi timpul desfășurării acestei sărbători sau împrejurări excepţionale (***4p/2p/1p***) **4 puncte**

– prezentarea, pe scurt, a desfăşurării obiceiului, utilizându-se în mod adecvat modurile de expunere necesare obţinerii expresivităţii textului (***4p/2p/1p***) **4 puncte**

– adecvarea conţinutului la cerinţă (claritatea şi coerenţa ideilor; echilibru între componentele compunerii) 2p / conţinut parţial adecvat 1p **2 puncte**

– respectarea limitelor de spaţiu indicate **2 puncte**

**12 puncte se acordă pentru redactare, astfel:**

– unitatea compoziţiei **1 punct**

– coerenţa textului **2 puncte**

– registrul de comunicare, stilul şi vocabularul adecvate conţinutului 2p / adecvare parţială 1p

**2 puncte**

– ortografia (0-2 erori -3p/ 3 erori -2p/ 4 erori -1p/ 5 sau mai multe erori -0p) **3 puncte**

– punctuaţia (0-3 erori -2p/ 4 erori -1p/ 5 sau mai multe erori -0p) **2 puncte**

– aşezarea corectă a textului în pagină **1 punct**

– lizibilitatea  **1 punct**